Više od sat vremena stanovnici mjesta Belavići, naslonjenog na Dugu Resu, bili su u petak pod policijskom opsadom i u stanju potpune neizvjesnosti.

Šest hitaca

Drama se odvijala u ciglenoj katnici, iz nje su dopirali hici, susjedi nam kažu da su čuli ukupno četiri, dva pa potom još dva, a onda je kuću opkolila policija s dugim cijevima i specijalci. Sve to događalo se od 14 do 15 sati. Tada se čula vika, zaključujemo da je specijalni tim upao u kuću. Nedugo nakon toga jedan od policajaca koji su osiguravali teren nam je rekao: “Opasnost je prošla”.

Značilo je to da je je Marinko Fudurić (39), čovjek koji ubio dvojicu poznanika, umirovljenog policajca Zdravka Kasunića (47) i dugoreškog ugostitelja Tomu Luketića (56), presudio sebi. Desetak minuta ubojica je još davao znakove života, a onda je preminuo i on.

Mario Pušić / HANZA MEDIA

Ovakvu tragediju mještani Belavića ne pamte. Kada smo susjedima priopćili tragičnu vijest, žena s kojom smo razgovarali briznula je u plač. Smatrala je da je Marinko dobar čovjek i uzorni otac triju kćeri. Marinko je bio automehaničar u vlastitoj radionici kod stanice za tehnički pregled u Dugoj Resi i u svakodnevnom kontaktu s mnogo osoba, a radio je s mlađim bratom Darkom.

Prema nekim informacijama, dugovao je novac Kasuniću, a moguće je da bi se baš ta informacija mogla pokazati ključnom u istrazi motiva ovako teškog kaznenog djela. Doznajemo da je Marinko Fudurić imao problema s dugovima, a tijekom posljednje dvije godine često su ga posjećivale osobe od kojih je posuđivao novac.

Mario Pušić / HANZA MEDIA

Ubijeni Kasunić u petak je u 8.30 sati bio u stanici za tehnički pregled, koja ja naslonjena na Fudurićevu radionicu. Nismo dobili potvrdu je li tada došlo do kontakta između njih. U 13 sati Fudurić je napustio radno mjesto, nije sjeo u svoj auto, već neki manji, moguće da se radilo o vozilu koje mu je bilo na servisu, te odjurio prema četiri kilometra udaljenim Belavićima. Bio je u velikoj žurbi, ali nikome nije rekao kamo ide.

Dvojica su mu tada već bila u kući. Po što su došli, utvrdit će se policijskim istragom, no Fudurić je očito znao. Čim je ušao, pucao je obojici u glavu, a potom presudio sebi.

Mario Pušić / HANZA MEDIA

Strašan motiv

Preminuli Kasunić bio je specijalac iz Lučkog, prošao je sva hrvatska ratišta, a onda se skrasio u Policijskoj postaji Duga Resa, gdje je radio kao kriminalistički inspektor, a jedno vrijeme bio je pomoćnik načelnika postaje za kriminalitet. Nakon umirovljenja osnovao je poduzeće koje se bavilo naplatom parkiranja. Drugi ubijeni, Tomo Luketić, dugogodišnji je ugostitelj, držao je pizzeriju Riva, a bio je stalni ugostitelj po pučkim svečanostima i proštenjima.

- Ne znam što se Marinku dogodilo, znali smo da ima financijskih problema, ali nismo mogli znati da bi bio kadar počiniti ovako monstruozno kazneno djelo. Bio je korektan, suzdržan, ali pošten. Na ovako nešto moralo ga je natjerati nešto strašno - kažu nam ljudi koji su ga dobro poznavali.

Mario Pušić / HANZA MEDIA

Ubojstvo i samoubojstvo počinjeni su puškom M-48, a sve se događalo u radionici koja je u sklopu kuće. Očevid su obavili policija i zamjenik državnog odvjetnika.